钦定古今图书集成/明伦汇编/氏族典/第173卷 > 《廖用贤尚友录》 > 钱镠
## 钦定古今图书集成/明伦汇编/氏族典/第173卷 > 《廖用贤尚友录》 > 钱镠

按《五代史吴越世家》：“钱镠，字具美，杭州临安人也。临
安里中有大木，镠幼时与群儿戏木下，镠坐大石，指
麾群儿为队伍，号令颇有法，群儿皆惮之。及壮，无赖，
不喜事生业，以贩盐为盗。镠善射，与槊稍通图纬诸
书。唐乾符二年，浙西裨将王郢作乱，石鉴镇将董昌
募乡兵讨贼，表镠偏将击郢，破之。黄巢攻掠浙东，至”
临安，镠射杀其将，斩首数百级。巢遂急引兵过，都统
高骈表昌杭州刺史。时天下乱，昌乃团诸县兵为八
都，以镠为都指挥使。中和二年，越州观察使刘汉宏
与昌有隙，屯兵西陵，镠率八都兵败之。四年，镠破越
州，乃奏昌代汉宏，而自居杭州。光启三年，拜镠左卫
大将军、杭州刺史。是岁，淮南大乱，镠遣都将攻常州，
进攻润州，昭宗拜镠杭州防御使。久之，镠取苏、常、唐，
升杭州武威军，拜镠都团练使。景福二年，拜镇海军
节度使、润州刺史。乾宁元年，加同中书门下平章事。
二年，董昌反，诏封镠彭城郡王、浙江东道招讨使。攻
昌，昌死。昭宗改“威胜军”为镇东军，拜镠镇海、镇东军
节度使，加检校太尉、中书令，赐铁券，恕九死。光化元
年，移镇海军于杭州，加镠检校太师，图形凌烟阁。天
复二年，封越王。天祐元年，封吴王。梁太祖即位，封吴
越王，兼淮南节度使。开平二年，加守中书令。三年，加
守太保。乾化元年，加守尚书令，兼淮南宣润等道四
面行营都统。友珪立，册尊镠尚父。贞明三年，加天下
兵马都元帅。唐庄宗入洛，赐镠玉册金印，镠因自称
吴越国王。明宗初即位，安重诲用事，奏削镠王爵、元
帅尚父，以太师致仕。重诲死，明宗乃复镠官爵。长兴
三年卒，年八十一，谥曰武肃。